**Работен план на Европейския комитет по демокрация и управление (ЕКДУ/CDDG) за периода 2022-2025 г.**

Работният план на Комитета за периода 2022-2025 г.[[1]](#footnote-1), одобрен на заседание на Комитета на министрите на СЕ на 24.11.2021 г., определя следните 16 задачи за изпълнение:

* да гарантира проследяването на изпълнението на решенията[[2]](#footnote-2), взети на 131-та сесия на Комитета на министрите (Хамбург, 21.05.2021 г.), и по-специално да допринесе за изпълнението на ключовите стратегически приоритети, свързани с неговата специфична област на експертиза, както е посочено в Стратегическата рамка на СЕ, и да отговори на съответните ключови констатации и предизвикателства, изложени в Доклада за 2021 г. на Генералния секретар на СЕ относно състоянието на демокрацията, правата на човека и върховенството на закона „Демократично обновление за Европа“;
* да допринесе за дейността на СЕ по дигитализация и изкуствен интелект във връзка с демокрацията и управлението;
* да разработи стандарти, свързани с демокрацията и управлението, вкл. модернизацията на демократичните институции, реформи в публичната администрация, децентрализацията, участието на гражданите и демократичното управление на местно, регионално и/или национално ниво на управление;
* да насърчава обмена на информация, гледни точки и опит и да разпространява добри практики в планирането и приложението на реформи в областта на демокрацията и управлението, вкл. на местно и регионално ниво и в областта на трансграничното сътрудничество в рамките на обхвата на Мадридската конвенция, и да действа като форум за държавите-членки, участници и наблюдатели, като спазва най-добрите практики и изготвя наръчници и насоки;
* да предоставя информация за вътрешното законодателство, политики и практики в областта на демокрацията и управлението на държавите-членки, които поискат това, включително чрез партньорски проверки и системата на въпросници с бърз отговор;
* да насърчава прилагането на 12-те принципа за добро демократично управление по време на своята работа и чрез предоставяне на насоки и принос в дейностите на Центъра за експертиза на доброто управление;
* да участва в Европейската платформа на заинтересованите страни (ЕПЗС), която предоставя акредитацията на субектите, упълномощени да предоставят Европейския етикет за високи постижения в управлението (ЕЕВПУ) и редовно да докладва на Комитета на министрите за прилагането на ЕЕВПУ;
* да предоставя насоки и принос в дейностите за сътрудничество, насочени към засилване на гражданското участие и предоставяне на подкрепа на държавите-членки в областта на изборния процес;
* да осигури принос и проследяване на сесиите на Световния форум за демокрация към СЕ, когато разглежданите теми попадат в мандата на Комитета;
* да наблюдава дейностите на съответните мониторингови и други органи или конвенционни механизми, които са от значение за неговия мандат, без да се засягат мандатите на междуправителствените комитети на СЕ, които вече следят работата на механизмите за мониторинг;
* да насърчава и проследява прилагането на необвързващите инструменти, които е подготвил или попадат в областите на неговата компетентност;
* да провежда ежегоден обмен на мнения, за да оцени дейността си и да консултира Комитета на министрите и генералния секретар на СЕ относно бъдещите приоритети в своя сектор, включително възможните нови дейности и тези, които могат да бъдат прекратени;
* да отчита надлежно следните общоприети перспективи при изпълнението на своите задачи: пол, младежи, права на децата, права на хората с увреждания и въпроси относно ромите и пътуващите групи[[3]](#footnote-3);
* когато е приложимо, да допринася за изграждането на сплотени общества и за укрепване на ролята и значимостта от участие на гражданското общество в неговата работа;
* в съответствие с решение CM/Del/Dec(2013)1168/10.2 на Комитета на министрите, да извършва на редовни интервали в рамките на наличните ресурси и като има предвид своите приоритети, проверка на някои или всички конвенции, за които му е възложена отговорност, в сътрудничество, когато е уместно, със съответните органи, базирани на конвенции, и докладва на Комитета на министрите;
* да допринася за постигането и преразглежда напредъка на Програмата на ООН за устойчиво развитие до 2030 г., и по-специално по отношение на Цел 5: Равенство между половете, Цел 11: Устойчиви градове и общности и Цел 16: Мир, правосъдие и силни институции.

1. Настоящият работен план е одобрен за първия двугодишен период 2022-2023 г. За втория двугодишен период 2024-2025 г. той е одобрен временно, като подлежи на потвърждение при приемането на бюджета за 2024-2025 г. [↑](#footnote-ref-1)
2. CM/Del/Dec(2021)131/2a, CM/Del/Dec(2021)131/2b, CM/Del/Dec(2021)131/2c и CM/Del/Dec(2021)131/3. [↑](#footnote-ref-2)
3. Терминът „роми и пътуващи групи“ се използва в СЕ, за да обхване голямото разнообразие от групите, обхванати от работата на СЕ в тази област: от една страна а) роми, синти/мануш, кале, каале, романичали, бояш/рудари; б) балкански египтяни (египтяни и ашкали); в) източни групи (дом, лом и абдал); и, от друга страна, групи като пътуващи, йениш и популациите, обозначени с административния термин „Gens du voyage“, както и лица, които се самоопределят като роми/цигани. Настоящото е обяснителна бележка под линия, а не дефиниция за роми и/или пътуващи групи. [↑](#footnote-ref-3)